### Beslutningstema

Det skal besluttes, hvilke planer der skal realiseres og i hvilken prioriteret rækkefølge udarbejdelsen skal ske.

### Sagsfremstilling

I forbindelse med forvaltningens revision af lokalplanoversigten i august, er der sket en reduktion i ventelisten for at kvalificere den prioriterede rækkefølge bedst muligt. Således er alle "boblere", potentielle projekter i den tidlige skitsefase blevet fjernet fra listen, for at skabe et bedre overblik og opnå reel mulighed for at prioritere forvaltningens ressourcer resten af året. Projekter i denne fase vil blive sat på listen igen ved konkret henvendelse om udarbejdelse af plangrundlag eller fremskred i projekterne.

Aktuelt er der dermed ti igangværende lokalplaner under udarbejdelse. Dertil kommer planlægningsprocessen omkring VE-projekter, som endnu ikke fremgår af ventelisten. Igangværende lokalplaner ses på bilag 1.

Lokalplan nr. 161-410 for boligområde ved [adresse], Toftlund er netop administrativt vedtaget den 23. august 2022.

På ventelisten fremgår de privat finansierede planer øverst, idet forvaltningens rolle her alene er vejledning og myndighedsbehandling af planforslaget, hvorimod de kommunale planer kræver flere personalemæssige ressourcer.

På ventelisten over kommunalt finansierede lokalplaner ligger opdatering af plangrundlaget for Skærbækcenteret højt, men afventer fortsat endeligt projekt fra ejer.

[adresse], Rømø, er sat op listen efter henvendelse fra købmandsbutikken i området, som ønsker at udvide, samt henvendelse fra vandrehjemmet, som ligeledes har udvidelsesplaner, der kræver planlægning. Området er endvidere beliggende som en lille uplanlagt plet mellem to større lokalplanlagte områder, hvorfor det giver god mening at få området med og derved støtte op om de lokale erhvervsdrivende.

Derudover er en opdatering af plangrundlagene for boligområderne ved henholdsvis Nørre Frankel og [adresse] sat på med en relativ høj prioritering. Den eksisterende planlægning for Nørre Frankel fastlægger området til helårsbeboelse, men faktum er, at kun en enkelt ejendom faktisk er fast beboet. Lokalplanen for Sønderdrivevej fastlægger ligeledes, at området kun må benyttes til helårsbeboelse, men den manglende effekt er udeblevet og ikke et eneste hus er blevet opført siden lokalplanens vedtagelse i 2011, hvorimod ni huse er blevet opført på [adresse], hvor boligerne kan anvendes som fritidshuse. Forvaltningen har endvidere løbende modtaget flere anmodninger om, at kravet om helårsbeboelse ophæves i dette område, hvilket kan være med til at understøtte helårsturismen i [adresse] i overenstemmelse med Rømø Udviklingsplan.

Erhvervsområdet i [adresse] er kommet på baggrund af en meddelt landzonetilladelse til en af virksomhederne. Heraf fremgår dog, at der ikke kan meddeles landzonetilladelse til yderligere udvidelser, og at dette vil kræve en planlægning for området. Denne problematik er meget generel i området, som er domineret af flere virksomheder og har karakter af egentligt erhvervsområde. Med en planlægning af området vil der endvidere kunne tages hånd om de trafikale udfordringer med ind- og udkørsler til hovedvej 11.

Opdatering af den bevarende lokalplan for [adresse] er kommet på listen efter henvendelse fra en borger, som ønsker at blive fritaget fra kravet om trævinduer. Overordnet set er det forvaltningens vurdering, at lokalplanen for [adresse] og Provst Emily Kjeldsen aktuelt ikke bør prioriteres, da der som udgangspunkt ikke opleves problemer med at administrere den. Området er udpeget som bevaringsværdigt kulturmiljø og for de mange smukke gamle huse, vil bevarende bestemmelser være relevante for at sikre områdets karakter og miljø.

Lokalplan for [adresse] i Skærbæk er blevet taget af listen og afventer afklaring i forbindelse med en kommende samlet udviklingsplan for Skærbæk.

Udvalgets bemærkninger er indsat i bilag med grønt.

### Lovgrundlag

Planloven

### Fagchefen for Teknik og Plan indstiller,

at prioriteringen tages til efterretning.

### Beslutning

Prioriteringen af lokalplanlisten jf. bilag drøftet og aftalt.

Der er ikke ønske om at igangsætte en ny lokalplan for Carstensgade/Provst Petersensvej i Tønder.

Sonny Steffensen deltog ikke i mødet.